b'\n_START_ARTICLE_\nFrancesc Vicent Dom\xc3\xa9nech\n_START_SECTION_\nL\'Arxiu de "Quiquet de Cast\xc3\xa0lia"\n_START_PARAGRAPH_\nUna de les grans contribucions de l\xe2\x80\x99escriptor i periodista Francesc Vicent, Quiquet de Cast\xc3\xa0lia (Castell\xc3\xb3, 28/IX/1935- 5/XII/2004) a la cultura castellonenca del segle XX ha estat crear un arxiu, que ha conservat la seua fam\xc3\xadlia. En les converses sobre les festes de la Magdalena, sobre el costumari del poble, sobre diversos esdeveniments culturals, la consulta amb Paco Vicent era sempre aclaridora i definitiva. No he conegut cap altre escriptor castellonenc de la seua generaci\xc3\xb3, especialitzat en temes de cultura popular, que haja estat m\xc3\xa9s rigor\xc3\xb3s. Per posar nom\xc3\xa9s uns exemples, Quiquet de Cast\xc3\xa0lia \xc3\xa9s l\xe2\x80\x99autor de l\xe2\x80\x99\xc3\xbanic article que existeix sobre les tradicions de l\xe2\x80\x99Advent a Castell\xc3\xb3, o va redactar la millor cr\xc3\xb2nica que s\xe2\x80\x99ha fet mai, plena de detalls, d\xe2\x80\x99humor i de cr\xc3\xadtica al poder, sobre el final del popular tren de via estreta, de la Panderola, i de la pol\xc3\xa8mica que hi va dur aparellada._NEWLINE_Per destacar un aspecte, la v\xc3\xa0lua grafica de l\xe2\x80\x99arxiu de Quiquet \xc3\xa9s inq\xc3\xbcestionable. Hi ha programes de festes de la Magdalena d\xe2\x80\x99abans de la renovaci\xc3\xb3 de 1945, il\xc2\xb7lustracions de Sales Boli per a molts actes festius, adhesius editats als anys 60, que no trobarem en cap altre lloc....._NEWLINE_La seua personalitat pr\xc3\xb2xima a la gent i la seua dedicaci\xc3\xb3 vocacional a la comunicaci\xc3\xb3 el van fer dipositari de la confian\xc3\xa7a de molts ciutadans, de personatges clau en la cultura castellonenca del segle XX. Nom\xc3\xa9s aix\xc3\xad s\xe2\x80\x99explica l\xe2\x80\x99inter\xc3\xa9s extraordinari del seu arxiu. Milers de fotografies, de guions radiof\xc3\xb2nics, partitures musicals, articles sobre diferents aspectes de la cultura castellonenca, enregistraments sonors en cassetes o en cintes magnetof\xc3\xb2niques formen un arxiu riqu\xc3\xadssim i encara per redescobrir. Bona part de la seua biblioteca sobre temes de les nostres comarques ja ha passat a formar part de l\xe2\x80\x99Arxiu de la Diputaci\xc3\xb3 de Castell\xc3\xb3._NEWLINE_Llegats de ciutadans_NEWLINE_En aquell Castell\xc3\xb3 l\xc3\xa0nguid del 70, on tanta cultura popular va c\xc3\xb3rrer perill de despar\xc3\xa8ixer, el dol\xc3\xa7ainer Josep Maria Illescas va lliurar a Francesc Vicent un conjunt de partitures per a dol\xc3\xa7aina, escrites per la seua pr\xc3\xb2pia m\xc3\xa0, amb danses populars de les comarques de Castell\xc3\xb3. Eixos documents extraordinaris van estar en poder de Quiquet, dipositari de confian\xc3\xa7a, garant que eixe llegat musical no es perdria. Ara, finalment, han passat a formar part de l\xe2\x80\x99arxiu de la Colla de Dol\xc3\xa7ainers i Tabaleters de Castell\xc3\xb3._NEWLINE_Ja que estem parlant de m\xc3\xbasica, en l\xe2\x80\x99Arxiu de Quiquet hem trobat la partitura completa per a banda, amb totes les parts instrumentals, de Cast\xc3\xa0lia, de Daniel Fortea. Es tracta de l\xe2\x80\x99\xc3\xbanica obra coneguda per a banda del gran guitarrista castellonenc. F\xc3\xb3ra interessant que, per exemple, la Municipal de Castell\xc3\xb3, en eixos tradicionals concerts de Sant Crist\xc3\xb2fol, amb autors de la nostra terra, reestrenara l\xe2\x80\x99obra..._NEWLINE_Igual d\xe2\x80\x99interessant \xc3\xa9s la informaci\xc3\xb3 d\xe2\x80\x99aquest arxiu sobre temes literaris i hist\xc3\xb2rics. Els inicis po\xc3\xa8tics de Miquel Peris i Segarra hi s\xc3\xb3n documentats. Cal destacar tamb\xc3\xa9 els in\xc3\xa8dits, com ara el text La Conquesta, explicaci\xc3\xb3 en prosa del poema de Peris dedicat al rei Jaume I. Tamb\xc3\xa9 podem destacar una cr\xc3\xb2nica de l\xe2\x80\x99escriptor Josep Barber\xc3\xa0 Cepri\xc3\xa0 sobre els records del dia de la Coronaci\xc3\xb3 de la Lledonera, el 4 de maig de 1924, que va ser editada, per primera vegada, en 1983 per Francesc Vicent, en el butllet\xc3\xad Lled\xc3\xb3 bas\xc3\xadlica, promogut per la Caixa Rural Provincial._NEWLINE_Miquel Mulet i Ortiz, prohom de la Germandat dels Cavallers de la Conquesta als anys setanta del segle XX, va lliurar en 1986 a Francesc Vicent una col\xc2\xb7lecci\xc3\xb3 completa dels seus versos. Tamb\xc3\xa9 el matrimoni format per Jaime Babiloni i Ana Blanch li van cedir diversos blocs de quartilles manuscrites, amb temes diversos de car\xc3\xa1cter hist\xc3\xb2ric, compilats pel seu oncle, Joaqu\xc3\xadn Nos Lavall. D\xe2\x80\x99entre els seus quaderns miscel.lanis cal destacar els titulats Madaleneresaix\xc3\xad com tamb\xc3\xa9 els dedicats a teatres, places de bous, pinars, les campanes, avinguda Rei En Jaume, aig\xc3\xbces del riu Millars i S\xc3\xa9quia Major._NEWLINE_Respecte a la hist\xc3\xb2ria de la Magdalena, hi disposem d\xe2\x80\x99un document fonamental. Ens referim a les mem\xc3\xb2ries d\xe2\x80\x99Antonio Pascual Felip, un del protagonistes de la refundaci\xc3\xb3 de les festes, a partir de 1945. Temes com la gaiata monumental, el primer Preg\xc3\xb3, l\xe2\x80\x99establiment del Rotllo i Canya com a himne festiu o l\xe2\x80\x99origen del Magdalena V\xc3\xadtol s\xc3\xb3n tractats en aquestes mem\xc3\xb2ries, que el mateix autor va lliurar a Paco Vicent, amb la confian\xc3\xa7a que estarien en bones mans._NEWLINE_Hist\xc3\xb2ries de la r\xc3\xa0dio_NEWLINE_En la d\xc3\xa8cada dels seixanta, Paco Vicent va ser requerit per integrar l\xe2\x80\x99equip hum\xc3\xa0 que va engegar La Voz de Castell\xc3\xb3n, emissora radiof\xc3\xb2nica de la REM (antecesora de Radiocadena Espanyola). All\xc3\xad va realitzar, entre altres produccions, Festa, un setmanal sobre temes magdaleners; Pan y Toros, programa taur\xc3\xad, en col\xc2\xb7laboraci\xc3\xb3 amb Rafael Roca; i Caf\xc3\xa9, copa y puro, un programa de sobretaula. En l\xe2\x80\x99emissora R\xc3\xa0dio Castell\xc3\xb3, EAJ 14 va realitzar, a partir de 1965, la revista semanal sonora Gaiata i va fundar i conduir, durant m\xc3\xa9s de divuit anys, el programa Castelloneries. El mateix Paco Vicent va realitzar enregistraments, en nombroses poblacions castellonenques, de testimonis de persones i de costums i festes, i va col\xc2\xb7laborar tamb\xc3\xa9 a la progressiva recuperaci\xc3\xb3 del valenci\xc3\xa0 com a llengua de comunicaci\xc3\xb3 en la r\xc3\xa0dio. Una bona part dels guions d\xe2\x80\x99eixos programes es conserven a l\xe2\x80\x99arxiu de Quiquet de Cast\xc3\xa0lia._NEWLINE_Serenates del Lled\xc3\xb3_NEWLINE_La Serenata del Lled\xc3\xb3, la ronda a la Mare de D\xc3\xa9u en el primer dissabte de maig, es va iniciar en 1970. Aix\xc3\xad va comen\xc3\xa7ar una etapa, que va durar deu anys, en qu\xc3\xa8 Francesc Vicent va actuar com a guionista, presentador i coordinador general de l\xe2\x80\x99acte. En el seu arxiu es conserven els guions originals d\xe2\x80\x99eixa primera etapa, que inclouen acotacions sobre el transcurs de l\xe2\x80\x99acte, que seran editats pr\xc3\xb2ximament per l\xe2\x80\x99Ajuntament de Castell\xc3\xb3._NEWLINE_Ara, gr\xc3\xa0cies a l\xe2\x80\x99inter\xc3\xa9s del regidor de Cultura i a la receptivitat de l\xe2\x80\x99Arxiu Hist\xc3\xb2ric, treballem en la catalogaci\xc3\xb3, dip\xc3\xb2sit i conservaci\xc3\xb3 d\xe2\x80\x99un fons inigualable, d\xe2\x80\x99un tresor de la mem\xc3\xb2ria castellonenca que quedar\xc3\xa0 com un llegat per al futur.'